Imtella' Settembru 30, 2020 - Aġġornata 30 Ta' Settembru, 2020 6:26pm Kumpanija Amerikana fil-qasam tar-riċerka, l-innovazzjoni u l-intelliġenza artifiċjali għażlet lil Malta biex tibda topera u wara li bbenefikat mill-iskema għall-istartups offruta mill-Malta Enterprise li toffri għajnuna finanzjarja sa massimu ta' €400,000. Il-kumpanija Trust Stamp se tibda topera b'26 impjegat u mistennija tikber fiż-żmien li ġej, bil-Ministru Silvio Schembri jgħid li l-Gvern qed jipprovdi l-ambjent meħtieġ biex negozji ġodda jimplimentaw il-proġetti u l-ideat tagħhom permezz ta' din l-iskema ta' finanzjament għall-istartups. B'uffiċċji fl-Istati Uniti, ir-Renju Unit, il-Polonja u l-Filippini, Trust Stamp, kumpanija start up Amerikana, xahar u nofs ilu bdiet topera f'Malta fejn se sservi bħala bażi għar-riċerka u l-iżvilupp u tilħaq lis-swieq Afrikani. Il-Kap Eżekuttiv tal-kumpanija Trust Stamp, Garret Genner, spjega għaliex għażlu lil Malta għat-twaqqif tal-kumpanija tagħhom. Genner kompla jgħid li Trust Stamp toffri taħriġ intensiv lill-istudenti fl-intelliġenza artifiċjali, u wkoll opportunitajiet ta' impjieg bħala parti mill-impenn tagħha li tiżviluppa persuni b'edukazzjoni għolja fit-teknoloġija. Il-Kap Eżekuttiv ta' Malta Enterprise, Kurt Farrugia, qal li stħarriġ li sar fost l-istart ups lokali wera li dawk interessati jallokaw fondi biex jidentifikaw swieq ġodda kif ukoll għar-riċerka u l-innovazzjoni. "Kumpanija li hi startup li għandha bżonn working capital jiġifieri biex tibda topera u tħaddem il-kumpanija f'dak li għandu x'jaqsam ma' expenses inkunu qed noffru sa €200,000 biex jibdew li titla' anke sa 400,000 meta dik l-istart up tkun f'qasam innovattiv u dak huwa l-mod kif nixprunaw il-business u l-kumpaniji biex jikbru fil-qasam ekonomiku u setturi partikolari fl-ekonomija ta' Malta." Il-Ministru għall-Ekonomija, l-Investiment u n-Negozji Żgħar, Silvio Schembri, qal li l-kumpaniji startups issa jistgħu jibbenefikaw sa 400,000 ewro bl-iskema ta' finanzjament għall-istartups. Qal li b'hekk il-Gvern qed jipprovdi l-ambjent meħtieġ biex negozji ġodda jieħdu dak il-pass 'il quddiem u jimplimentaw il-proġetti u l-ideat tagħhom. Semma kif Trust Stamp hija każ tipiku ta' kif Malta tattira negozji ġodda ta' kwalità għolja. "Ġejna hawnhekk biex nuru eżempju ċar ta' kif l-għajnuna li nistgħu nagħtu tista' tagħmel differenza kbira. Dil-kumpanija bdiet bi prospetti li f'perjodu ta' 3 snin ikollha 30 impjegat. Hanwhekk f'xahar u nofs diġa laħqet 26 impjegat u allura rridu nkomplu naħdmu fuq dan il-pjan li nassistu mhux biss kumpaniji kbar li nġibuhom lejn pajjiżna imma dawk l-istartups li jkollhom ideat innovattivi tajbin ħalli jpoġġu l-foothold tagħhom f'pajjiżna." Il-Ministru Schembri qal li l-iskema ta' finanzjament għall-istart ups issaħħet biex tħeġġeġ lill-investituri li għadhom jibdew jinvestu u jipprovdu għażliet ta' finanzjament aktar flessibbli. L-Iskema ta' Startup Finance kienet fis-seħħ qabel il-Covid-19, bil-Ministru Schembri qal li din tikkumplimenta l-programm ta' investiment fl-infrastruttura industrijali tal-Gvern. Qal li dan l-investiment ta' €450 miljun fuq perjodu ta' seba' snin jinkludi wkoll investiment ta' 14-il miljun ewro fit-titjib taċ-ċentru tan-negozji f'Kordin.